
Derapaj la Rezervele de stat. Stocurile de urgenţă, mutate pe 
teritoriul altor state 


Administraţia Naţională a Rezervelor de Stat și Probleme Speciale și-a elaborat 
un nou statut, prin care va exercita și calitatea de entitate centrală de stocare 
din România. Printre modificările legislative aduse într-un proiect de hotărâre de 
guvern se numără și posibilitatea sub-delegării obligaţiilor de stocare. Astfel, 
stocurile de urgenţă, fie că vorbim de produse petroliere, materii prime 
strategice sau produse agroalimentare, vor putea fi depozitate și pe teritoriile 
altor state din UE, punând în pericol securitatea aprovizionării. 


Stocurile de urgenţă ale Rezervelor de stat trebuie să fie la dispoziția statului român, 
pentru a se putea apela la acestea la orice oră din zi și din noapte, în eventualitatea unor 
evenimente potrivnice. Din motive inexplicabile, Administraţia Naţională a Rezervelor de 
Stat și Probleme Speciale (ANRSPS) vrea să delege obligația de stocare către alte 
instituții similare din UE și către firme private cu sediul social sau reprezentanţă pe 
teritoriul Uniunii. 


Mai exact, depozitarea produselor din rezervele statului să se facă în afara țării noastre, 
fapt care subminează securitatea aprovizionării urgente în caz de necesitate. 


"Administraţia Naţională a Rezervelor de Stat și Probleme Speciale poate sub-delega 
obligaţiile de stocare care i-au fost delegate în legătură cu stocurile de urgenţă, dar 


numai entității centrale de stocare înființate de către statul membru pe al cărui teritoriu 
vor fi menținute stocurile de urgenţă și operatorilor economici cu sediul social în cadrul 
altor state membre ale Uniunii Europene, ale Spațiului Economic European și/sau în 
Confederația Elvețiană sau operatorilor economici care au o reprezentanţă pe teritoriul 
Uniunii Europene, Spaţiului Economic European și/sau Confederaţiei Elvețiene”, se arată 
într-un proiect de hotărâre de guvern elaborat de ANRSPS. Includerea în proiect și a 
reciprocității, adică și statele UE își pot ţine stocurile de urgenţă pe teritoriul României, nu 
atenuează cu nimic consecinţele unei astfel de măsuri, mai ales că este foarte greu de 
presupus că vreo țară europeană și-ar ține rezervele strategice în afara granițelor. 


Doar 1,2 milioane tone 


În spaţiile unităţilor teritoriale ale ANRSPS sunt depozitate produse constituite ca stocuri 
rezervă de stat, stocuri intangibile, stocuri de urgență sau stocuri de conjunctură, precum 
și rezerve de mobilizare în limita a 30% din capacitatea de depozitare. 


Estimativ, cantitatea totală a produselor rezervă de stat administrate de unităţile 
teritoriale este de 1,2 milioane tone, iar activitățile desfășurate de unităţile teritoriale 
intră sub incidenţa infrastructurilor critice naționale aferente sectorului securitate 
națională, furnizând servicii esenţiale care contribuie la îmbunătăţirea rezilienței României 
în perioade de criză, se precizează în expunerea de motive a proiectului de act normativ. 


Totodată, infrastructura obiectivelor speciale ale ANRSPS este reprezentată de peste 
2.000 bunuri imobile - construcții (speciale, pentru depozitare, civile, etc.), aproximativ 
100 km de conducte tehnologice subterane, cca. 60 kilometri de linie de cale ferată 
industrială, 598 hectare de teren preponderent amplasat în zonă deluroasă (teren 
accidentat cu vegetație forestieră), un perimetru total de cca. 60 kilometri, precum și de 
peste 400 bunuri mobile constând în mijloace de mobilitate specifice depozitării, 
încărcării, descărcării și transportului produselor rezervă de stat. Această infrastructură 
asigură depozitarea și vehicularea produselor constituite stocuri rezervă de stat, valoarea 
contabilă a acestui patrimoniu ANRSPS fiind de cca. 1.048.220.905 lei, valoarea de piață 
fiind cu mult mai mare. 


Acţionar la societăţi de stat 


Potrivit proiectului de act normativ, ANRSPS va putea propune înființarea, în condiţiile 
legii, în numele statului, de societăţi cu capital de stat al căror obiect principal de 
activitate se încadrează în atribuţiile Administraţiei Naţionale ori preluarea în proprietate a 
unor active ce pot fi constituite ca aport la capitalul social al unor societăți cu capital stat. 
În aceste situaţii, ANRSPS va exercita atribuţiile privind calitatea în numele statului de 
acționar/asociat la societăţile înființate sau la care participă, cu respectarea dispozițiilor 
art. 15-17 din Ordonanţa de urgenţă a Guvernului nr. 20/2014 privind stabilirea unor 
măsuri de eficientizare a activităţii de privatizare pentru dezvoltarea în condiţii de 
profitabilitate a activității operatorilor economici cu capital de stat, pentru exercitarea 
drepturilor și îndeplinirea obligaţiilor ce decurg din calitatea de acționar a statului la 
anumiţi operatori economici. 


